
Odredbama Zakona o proračunu (Narodne novine broj 144/21) i Pravilnika o polugodišnjem i godišnjem izvještaju o izvršenju proračuna i financijskog plana (NN br.85/23) propisani su obveza i sadržaj sastavljanja polugodišnjeg i godišnjeg izvještaja o izvršenju financijskog plana proračunskog korisnika upravljačkom tijelu najkasnije do 31. srpnja tekuće godine. 
Obrazloženje izvršenja aktivnosti i projekata iz posebnog dijela s ciljevima ostvarenim provedbom programa i pokazateljima uspješnosti realizacije ciljeva nisu iskazana s obzirom da se u skladu s čl. 42. Pravilnika o polugodišnjem i godišnjem izvještaju o izvršenju proračuna i financijskog plana obrazloženje u polugdišnjem izvještaju  daje samo za Opći dio izvještaja.
Do 30. lipnja 2026. g. financiranje javnih rashoda izvršeno je na osnovi sljedećih financijsko-planskih dokumenata:
- Financijskog plana za 2026. godinu s projekcijom za 2027.  i 2028.g.
- I. Izmjenama i dopunama Financijskog plana za 2026. godinu.

U skladu sa zakonskim odredbama izrađen je Polugodišnji izvještaj o izvršenju Financijskog plana Dječjeg vrtića Bakar za 2026. godinu.

Polugodišnji izvještaj o izvršenju Financijskog plana  Dječjeg vrtića Bakar za 2026. godinu sadrži:

1. OPĆI DIO koji se sastoji od:
1.1 Sažetka računa prihoda i rashoda i Računa financiranja
 1.2 Računa prihoda i rashoda, prikazan u izvještaju o prihodima i rashodima prema ekonomskoj       klasifikaciji, prema izvorima financiranja te izvještaju o rahodima prema funkcijskoj klasifikaciji
1.3 Raspoloživa sredstva iz prethodnih godina prikazana po ekonomskoj klasifikaciji i izvorima financiranja

2. POSEBNI DIO  
Izvještaj po  programskoj klasifikaciji – prikaz rashoda proračuna iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

3. OBRAZLOŽENJE općeg dijela izvještaja o izvršenju financijskog plana

4. POSEBNI IZVJEŠTAJi:
             Izvještaj o zaduživanju na domaćem i stranom tržištu novca i kapitala




4. OBRAZLOŽENJE OPĆEG DIJELA IZVJEŠTAJA O IZVRŠENJU FINANCIJSKOG PLANA

SAŽETAK RAČUNA PRIHODA I RASHODA I RAČUNA FINANCIRANJA

Sažetkom računa prihoda i rashoda evidentno je da su ukupni prihodi poslovanja
ostvareni u iznosu od 822.915,32 € ili 42% planiranih godišnjih sredstava, a što je u odnosu na prošlogodišnje razdoblje više za 9%. Ukupni rashodi ostvareni su u iznosu od 823.158,30 € ili 44% planiranih sredstava, što je više za 10 % u odnosu na prethodnu godinu. Rashodi poslovanja ostvareni su u iznosu od 818.534,80 €, a rashodi za nabavu nefinancijske imovine u iznosu od 4.623,50 €.
Temeljem navedenog, u razdoblju od 01.01.2026. do 30.6.2026.g. ostvaren je manjak prihoda nad ukupnim rashodima u iznosu od 242,98 €. 
Preneseni rezultat poslovanja iz 2025. je manjak prihoda u iznosu od 72.273,75 €.
Manjak prihoda tekućeg razdoblja, zajedno s manjkom prihoda prenesenim iz prethodne godine, iskazuju manjak prihoda u  iznosu od 72.516,73 €.


IZVRŠENJE PRIHODA I RASHODA PREMA EKONOMSKOJ KLASIFIKACIJI
PRIHODI POSLOVANJA
Prihodi po posebnim propisima – Ostali nespomenuti prihodi odnose se na uplate roditelja za smještaj djece u vrtiću te Grada Bakra po odluci o socijalnoj skrbi i posebnom programu. Navedeni prihodi ostvareni su u iznosu od 123.385,86 € ili 49 % planiranih godišnjih sredstava, a 3% su veći od prihoda ostvarenih u istom razdoblju 2025. godine. Uplate roditelja ostvarene su u iznosu od 111.085,86 €, a Grada Bakra u iznosu od 12.300,00€.
Prihodi od prodaje proizvoda i robe te pruženih usluga i prihodi od donacija  ostvareni su u ukupnom iznosu od 4.240.86 € ili 81 % planiranih srdstava na godišnjoj razinu. U odnosu na prethodnu godinu prihodi su veći za 1473 %. Iskazani prihodi u iznosu od 490,86 € odnose se na prihode od zakupa prostora vrtića sukladno ugovoru zaključenom sa LINGUAE d.o.o. o provedbi kraćeg programa ranog učenja engleskog jezika. U perdagoškoj godini 2025/26. broj polaznika bio je veći pa je i naknada za korištenje prostora veća u odnosu na prethodnu godinu. Ostvareni su prihodi od donacija u iznosu od 3.750.00 €, a odnose se na donaciju TD INA d.d. ugovorenu krajem 2025. godine za projekt “Jasno reći – prijatelja steći”, a realiziranu u siječnju 2026. godine. Sredstva su namijenjena nabavi komunikacijskih ploča, magnetnih igri, slikovnica i komunikacijskih knjiga.
Prihodi iz nadležnog proračuna za financiranje redovne djelatnosti proračunskih korisnika odnose se na prihode iz Proračuna Grada Bakra, a ostvareni su u iznosu od 695.022,44 €.  U odnosu na prethodnu godinu prihodi su veći za 10 %, dok je u odnosu na godišnji plan izvršenje 41 %. Prihodima iz nadležnog proračuna financiraju se rashodi za zaposlene, naknade za nezapošljavanje osoba s invaliditetom i naknade stručnih suradnika. Povećanje prihoda iz nadležnog proračuna odnosi se na pokriće rashoda za zaposlene nakon izmjena odredbi Kolektivnog ugovora za zaposlene u Dječjem vrtiću Bakar, te naknada za stručne suradnike sukladno zaključenim ugovorima od djelu za obavljanje poslova psihologa i edukacijslog rehabilitatora od 01. ožujka 2026.g.

Ostali prihodi ostvareni u iznosu od 266.16 € ili 53 % plana na godišnjoj razini. Odnose se na kamatu naplaćenu u postupku ovrhe za nepodmirene obveze roditelja iz prethodnog razdoblja.


RASHODI POSLOVANJA
Ukupni rashodi poslovanja ostvareni su u iznosu od 823.158,30 €, a sastoje se od rashoda
poslovanja u iznosu od 818.534,80 € i rashoda za nabavu nefinancijske imovine u iznosu od  
4.623,50 €. 

Rashodi za zaposlene ostvareni su u iznosu od 683.242,89 €, što čini 46%  planiranih rashoda na godišnjoj razini. Obuhvaćaju bruto plaće za redovan rad, ostale rashode za zaposlene i doprinose za obvezno zdrastveno osiguranje za četrdeset i osam  zaposlenika Dječjeg vrtića Bakar.
U odnosu na prethodnu godinu, rashodi za zaposlenike su veći za 11 %. Pvećanje se odnosi na izmjene Koloektivnog ugovora za zaposlenike Dječjeg vrtića Bakar od 01. travnja 2026. godine.

Materijalni rashodi obuhvaćaju naknade troškova zaposlenima, rashode za materijal i
energiju, rashodi za usluge te ostale nespomenute rashode poslovanja. Ukupni materijalni rashodi ostvareni su u iznosu od 135.291,91 € ili 40% planiranih  rashoda na godišnjoj razini. U odnosu na ostvarene rashode u prvom polugodištu 2025. godine ovi su rashodi veći za 2 %.
Naknade troškova zaposlenima odnose se na naknade za službena putovanja, naknade za prijevoz za dolazak na posao, stručno usavršavanje  i ostale naknade troškova zaposlenima, a izvršene su u iznosu od 25.476.32€ što je za 7 % više u odnosu na prethodnu godinu. Najveći izdatak od 22.230,00 € odnosi se na naknade za prijevoz na posao, a veći je u odnosu na prethodnu godinu zbog većeg broja zaposlenih (dva zaposlena), te veće cijene autobusnih karata prijevoznika Autotransa d.d. Rijeka. 
Rashodi za materijal i energiju odnose se na rashode za uredski materijal i ostali materijal, namirnice, energiju, materijal za održavanje, sitni inventar i rashode za radnu odjeću. Ukupni rashodi iznose 68.960,70 € i u odnosu na prethodnu godinu veći su za 14 %. Najveći su rashodi za namirnice u iznosu od  39.577,64 € te plin i električnu energiju u ukupnom iznosu od 18.977,50 €. Povećanje se odnosi na veće cijene namirnica i plina te manjeg iznosa subvencije struje od strane Vlade RH.
Rashodi za usluge ostvareni su u iznosu od 36.967,26 € i u odnosu na prethodnu godinu manji su za 14 %.  U odnosu na prethodnu godinu rashodi za usluge telefona, interneta, pošte i prijevoza u iznosu od 4.616,34 € veći su za 154%. Povećanje se odnosi na troškove za molbilne usluge zbog većeg broja mobilnih uređaja. Od prosinca 2025.g. sve vrtićke skupine imaju mobilni uređaj, što se pokazalo potrebnim, kako bi se komunikacija s roditeljima obavljala isključivo službenim putem. Povećanje se odnosi i na rashode za prijevoz djece u Rijeku zbog posjete kazalištu u sklopu projekta „Svi u kazalište” te prijevoza na bazen Kantrida u sklopu projekta „Plivajmo mi u Bakru svi”.
Rashodi za usluge promidžbe i informiranja u iznosu od 2.000.00 € veći su u odnosu na prethodnu godinu za 174%.Povećanje se odnosi na troškove održavanja internetske stranice Vrtića u 2026. g., a koji u 2025. g. nisu evidentirani. Također iskazani su rashodi za izradu digitalnih obrazaca za upise i reupise u novu pedagošku godinu.
Rashodi za komunalne usluge iznose 4.646.61 € i veći su za 48 % u odnosu na prethodnu godinu. Rashodi su veći zbog povećanja cijene usluge prijevoza otpada od strane KD Čistoća od početka 2026. godine te većih rashoda za zbrinjavanje bio otpada od strane tvrtke Metis d.d. Rijeka.
Rashodi za zakupnine i najamnine ostvareni su u iznosu od  1.747.11 € i veći su za 18 % u odnosu na rashode prethodne godine. Povećanje se odnosi na najam kopirke – MFU unajmljene od strane B.Elektronike u studenom 2025. g. Mjesečni najam uređaja iznosi 36.25€. Također je od strane KD Čistoća od 01.06.2026.g. povećana cijena najma spremnika za otpad.
Rashodi za intelektualne i osobne usluge ostvareni su u iznosu od 5.334.48 €. i za 583% su veći u odnosu na rashode prethodne godine. Iskazani rashodi odnose se na usluge stručnog suradnika – psihologa, koji putem Ugovora o djelu od početka veljače obavlja poslove testiranja djece za odlazak u školu, praćenje djece s posebnim potrebama te druge poslove vezane ugovorom. Također se odnosi na naknadu za rad stručnog suradnika – edukacijskog rehabilitatora čiji poslovi obuhvaćaju rad na prepoznavanju, ublažavanju i otklanjanju teškoća djece. Pored navedenog, u tekućem razdoblju, ostvareni su i rashodi za korištenje bazena i usluge tečaja plivanja te naknada za mentora pripravnice – psihologa. 
Ostali nespomenuti rashodi poslovanja ostvareni su u iznosu od 3.887,63 €, a u odnosu na prethodnu godinu u ukupnom iznosu  manji su za  35%. Obuhvaćaju rashode za premije osiguranja u iznosu od 2.298.18 €, rashode za reprezentaciju u iznosu od 153.53 € te rashode za pristojebe i naknade u iznosu od 1.435.92 €. Rashodi za pristojbe i naknade veći su za 26 % u odnosu na rashode istog razdoblja 2025.g., a veće su zbog povećanja iznosa naknade za invalide u 2026. g. te evidentiranje naknade za svih šest mjeseci, dok je prethodne godine iskazan rashod za pet mjeseci.

Rashodi za nabavu nefinancijeske imovine obuhvaćaju rashode za uređaje, strojeve i
opremu za ostale namjene ostvarene u iznosu od 4.623.50€ ili 6 % planiranih rashoda na godišnjoj razini. U odnosu na isto razdoblje 2025.g.  veći su za  1285%. Povećanje se odnosi na nabavljena tri klima uređaja u zamjenu za tri neispravna uređaja u objektima Škrljevo i Hreljin.

POSEBNI IZVJEŠTAJI

Proračunski korisnik Dječji vrtić Bakar, u razdoblju od 01.01.2026. do 30.06.2026.g., nije se zaduživao na domaćem niti stranom tržištu novca i kapitala.

Izvješće o polugodišnjem izvršenju Financijskog plana Dječjeg vrtića Bakar za razdoblje od 01.01.2026. do 30.06.2026. godine dostavlja se Upravnom vijeću Dječjeg vrtića Bakar.

KLASA:  400-07/26-01/01                                                                                  Predsjednica 
URBROJ: 2170-2-22/01-26-02                                                            Upravnog vijeća DV Bakar:
U Bakru,  13. Srpnja 2026.                                                                         Maja Šepac Rožić

